A Tanács 1043/94/EK rendelete
(1994. április 12.)
az északnyugat-atlanti halászatban folytatandó jövőbeni többoldalú együttműködésről szóló egyezményben meghatározott szabályozási területen a halászati erőforrásokra vonatkozó védelmi és gazdálkodási intézkedések megállapításáról szóló 3680/93/EK rendelet módosításáról
AZ EURÓPAI KÖZÖSSÉGEK TANÁCSA,
tekintettel az Európai Közösséget létrehozó szerződésre,
tekintettel a halászat és akvakultúra közösségi rendszerének létrehozataláról szóló, 1992. december 20-i 3760/92/EGK tanácsi rendeletre [1] és különösen annak 8. cikke (4) bekezdésére,
tekintettel a Bizottság javaslatára,
mivel a 3680/93/EK rendelet [2] az 1994. évre érvényes kvótákat határoz meg a tagállamok számára a NAFO-szabályozási területen;
mivel ezek a kvóták megfelelnek a NAFO által annak 1993. évi éves közgyűlésén elfogadott javaslatoknak;
mivel a NAFO Halászati Bizottságának 1994. februárban megtartott rendkívüli ülésén - olyan tudományos bizonyítékok ismeretében, miszerint ebben az állományban a biomassza rendkívül jelentős aránya méreten aluli hal - elfogadott egy 1994. évre hatályos javaslatot a tőkehal lehalászásáról a NAFO 3NO körzetben;
mivel a NAFO Halászati Bizottsága a poliamidból készült hálók vonatkozásában javasolta az általános 130 mm-es hálószembőségre vonatkozó szabálytól való eltérés engedélyezését;
mivel ennek megfelelően módosítani kell a 3680/93/EK rendeletet,
ELFOGADTA EZT A RENDELETET:
1. cikk
A 3680/93/EK rendelet a következőképpen módosul:
1. A 4. cikk (1) bekezdésének második albekezdése után a következő rendelkezéssel egészül ki:
"A poliamidszálból készült hálóknál az egyenértékű legkisebb hálószembőség 120 mm. Az ilyen anyagokat használó hajóknak a fedélzeten rendelkezniük kell egy, a bejegyzés szerinti tagállam illetékes hatóságai által kibocsátott bizonyítvánnyal, amely igazolja, hogy a felhasznált háló poliamidszálból készült."
2. Az I. melléklet első oldalának helyébe e rendelet melléklete lép.
2. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Luxembourgban, 1994. április 12-én.